Foto: Anto Magzan/PIXSELL; Hina



PREKO tisuću "izdajnika" okupilo se na prosvjedu na Markovom trgu kojeg organizira Radnička fronta. Kako saznajemo s terena, trg se polagano puni, a organizatori očekuju 2000 prosvjednika. Među okupljenim "izdajicama" viđeni su Nenad Stazić, Zoran Pusić te Mijat Stanić.

Prosvjednici su, među ostalim, pjevali "Kad bi svi ljudi na svijetu", "Ay Carmela", u čemu ih je vodio LeZbor te "Halo" u izvedbi Drvene Marije, a svako malo trgom se orili su se povici: "Ostavka! Tražimo ostavku Vlade!"

Okupljenima se obratila Miljenka Ćurković iz Radničke fronte rekavši kako vladajući guše medijske slobode i ljudska prava dok s druge strane pljačkaju zemlju i smanjuju radnička prava. Prosvjeduju, kako su rekli iz Radničke fronte, jer ne žele da profesionalni branitelji čuvaju HDZ-ovu kleptokraciju.

Ćurković je rekla kako za njih Franjo Tuđman nije bio "otac domovine" nego autokrat, ksenofob i roonačelnik ideje o "200 bogatih obitelji", prenosi N1.

Kazala je i kako ne misle da su mržnja prema drugima i drugačijima nešto pozitivno, niti da ikoga treba mrziti zato što je stranac, Srbin, musliman, LGBT, ljevičar, Jugoslaven ili ateist, ali i da ne žele da simpatizeri NDH budu ministri kulture.

"Nemojte zaboraviti", poručili su prosvjednici, "ovo što se događa trenutno kod nas, uspon neofašizma i desnog autoritarizma je trend u velikom dijelu Europe. Od Orbána u Mađarskoj i Kaczyńskog u Poljskoj, preko Pegide u Njemačkoj, Nacionalne fronte u Francuskoj, Zlatne zore u Grčkoj pa sve do vlasti u Ukrajini. Ne dopustimo da se to dogodi i kod nas! Jedan Drugi svjetski rat je bio i previše".

Priliku da iskažu svoje nezadovoljstvo dobili su i prosvjednici.

Tekst se nastavlja ispod oglasa

"Hrvatska je jedna od najbogatijih zemalja svijeta", rekao je jedan od prosvjednika okupljenima dodavši kako ljudi umiru u neimaštini. "Ja sam završio na teškim drogama radi svega toga", rekao je okupljenima mladić.

"Ne radi se tu o registru izdajnika, već smo duboko zabrinuti smjerom kojim Hrvatska ide i izjavama ljudi u vladi", rekla je jedna sudionica prosvjeda.



"Svaki dan kad izađem iz svoje zgrade vidim nekoga kako kopa po kontejneru. Zato sam tu", objasnila je svoj dolazak jedna druga prosvjednica.



Podsjetimo, Radnička fronta pozvala je na prosvjed "izdajnika", kako su napisali.

"Svi imamo zajednički cilj – da izrazimo svoje neslaganje s onim što nova vlast radi, govori i smjera i tko se u njoj nalazi! Sve ostalo je puno manje bitno. Ako se slažete bar s dijelom rečenoga i ako niste oduševljeni onime što govori nova vlast, fašistoidnim listama i mjerenjem 'domoljublja', dođite u ponedjeljak 1. veljače u 18:30h na Markov trg na protest!", stoji u pozivu na prosvjed "izdajnika" na Markovu trgu.

Kako su ranije rekli organizatori, jasno je čemu prosvjed odnosno zašto se smatraju "izdajnicima" i zašto se pozivaju sve ostali izdajice. Njihovo objašnjenje prenosimo u cijelosti.



"Izdajice smo:



-jer ne želimo živjeti u državi gdje profesionalni "domoljubi" sastavljaju liste nepoćudnih, ukidaju životno partnerstvo, ograničavaju umjetnu oplodnju, uništavaju kulturu i (i dosad jedva postojeće) medijske slobode, dok istodobno po tko zna koji put pljačkaju čitavo društvo, krešu radnička prava, smanjuju plaće i pogoduju korporacijama



-jer ne želimo da nam Karamarko određuje što smijemo govoriti u javnosti



-jer ne smatramo da su profesionalni "branitelji" (a u stvarnosti fašistoidna bojna plaćenika koja štiti HDZ-ovu kleptokraciju) uzor i mjerilo svega u ovoj zemlji



-jer mislimo da HDZ nije "stvorio Hrvatsku" ("slučajno" baš u isto vrijeme kad su se raspali i SSSR i Čehoslovačka) nego opljačkao Hrvatsku



-jer držimo da Franjo Tuđman nije bio "otac domovine" nego autokrat, ksenofob i rodonačelnik ideje o "200 bogatih obitelji"



-jer ne smatramo da, nažalost, imamo puno toga čime se možemo ponositi u ovoj uništenoj, osiromašenoj i opljačkanoj zemlji



-jer ne mislimo da vikanje "Hrvatska, Hrvatska..." i držanje ruke na srcu za vrijeme himne može zamijeniti sram koji osjećamo dok moramo kopati po smeću ili gledati druge kako su prisiljeni da to čine, dok pobjednici privatizacije uživaju u svojim dvorcima i na jahtama



-jer se ne slažemo da su mržnja prema drugima i drugačijima nešto pozitivno



-jer ne mislimo da je različitost loša niti ikoga mrzimo zato što je stranac, Srbin, musliman, LGBT, ljevičar, Jugoslaven/“Jugoslaven“, ateist...



-jer ne želimo da simpatizeri NDH budu ministri kulture



-jer želimo društvo solidarnosti, jednakosti, socijalne pravde i tolerancije a ne društvo mržnje, eksploatacije i netolerancije



Inicijativu za ovaj prosvjed je pokrenula i organizira Radnička fronta, kao progresivna politička organizacija koja se zalaže ne samo za radnička prava, nego i za ljudska, manjinska, seksualna i sva ostala prava. Međutim, to ne znači da Radnička fronta na bilo koji način ovaj protest prisvaja niti da je on otvoren samo onima koji se s RF-om i inače slažu u svemu – na njega su potpuno dobrodošli svi koji imaju nešto reći po pitanju nove vlade, bilo da se slažu s našim razlozima, bilo da se slažu samo s nekima od njih ili da imaju neke treće razloge".

Očekuje se oko 2.000 ljudi



"Očekujemo preko 2.000 ljudi, ali to ništa nije sigurno. Sigurno će na prosvjedu sudjelovati nekoliko stotina ljudi.



Nismo se politički dogovarali ni s kim, iako su neki političari na svojim Facebook profilima objavili poziv na današnji prosvjed.



Želimo okret za 180 stupnjeva, dok se javnost zabavlja fašističkim ispadima ministara, najavljuje se privatizacija HEP-a, Končara i Podravke i prosvjedom mi želimo izraziti nezadovoljatvo takvim stanjem", kazao je za Index Marko Milošević, član Radničke fronte.